Document ID: 32010D0691

РЕШЕНИЕ НА КОМИСИЯТА
от 15 ноември 2010 година
за предоставяне на Чешката република на дерогация от прилагането на Решение 2006/679/ЕО относно техническата спецификация за оперативна съвместимост във връзка с подсистемата за „Контрол, управление и сигнализация“ на трансевропейската конвенционална железопътна система за линията Strančice-České Budějovice
(нотифицирано под номер C(2010) 7789)
(само текстът на чешки език е автентичен)
(2010/691/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Решение 2006/679/ЕО на Комисията от 28 март 2006 г. относно техническата спецификация за оперативна съвместимост във връзка с подсистемата за „Контрол, управление и сигнализация“ на трансевропейската конвенционална железопътна система (1), и по-специално раздел 7.1.3 от приложението към него,
като има предвид, че:
(1)
С Решение 2009/561/ЕО на Комисията (2) за изменение на Решение 2006/679/ЕО бяха установени правилата за прилагане на техническата спецификация за оперативна съвместимост, свързана с подсистемата „Контрол, управление и сигнализация“ на трансевропейската конвенционална железопътна система.
(2)
В съответствие с раздел 7.1.3 от техническата спецификация за оперативна съвместимост във връзка с подсистемата „Контрол, управление и сигнализация“ на трансевропейската конвенционална железопътна система оборудването с ERTMS/ETCS (Европейска система за управление на железопътното движение/Европейска система за контрол на влаковете) е задължително в случай на модернизиране или първоначално инсталиране на предназначената за защита на влака част от функционална група за контрол, управление и сигнализация по проекти за железопътна инфраструктура, които получават финансова подкрепа от европейските фондове за регионално развитие и/или от кохезионните фондове.
(3)
Когато сигнализацията се обновява по къси (под 150 km) и несвързани отсечки от линия, Комисията може да предостави временна дерогация от това правило, при условие че съответната държава-членка изпрати досие на Комисията. Това досие трябва да съдържа икономически анализ, който да показва значителни икономически и/или технически предимства от пускането на ERTMS в експлоатация не по време на финансирания от ЕС проект, а на по-късна дата за оборудване.
(4)
Комисията анализира представеното досие и мерките, предложени от държавата-членка, и информира комитета, посочен в член 29 от Директива 2008/57/ЕО на Европейския парламент и на Съвета (3), за резултата от този анализ. Когато се предостави дерогация, държавата-членка гарантира, че ERTMS ще бъде инсталирана не по-късно от 5 години след приключването на проекта и веднага след свързването на отсечката от линията с друга линия, оборудвана с ERTMS.
(5)
Линията Strančice-České Budějovice постепенно ще бъде модернизирана до 2016 г., като за някои отсечки се получава или ще се получи финансова подкрепа от европейските фондове за регионално развитие и/или от кохезионните фондове.
(6)
Линията Strančice-České Budějovice е по-къса от 150 km и не е свързана към линия, която вече е оборудвана с ERTMS. На 24 януари 2010 г. чешките органи изпратиха на Комисията искане за дерогация заедно с досие, показващо наличието на значителни икономически и технически предимства от пускането на ERTMS в експлоатация не по време на финансирания от ЕС проект, а до края на 2018 г.
(7)
В съответствие с член 15 от Регламент (ЕО) № 881/2004 на Европейския парламент и на Съвета (4) Европейската железопътна агенция даде на 20 май 2010 г. своето техническо становище относно искането за дерогация.
(8)
В техническото становище се посочва, че представеното досие съдържа изискваните елементи за предоставяне на дерогация, но се препоръчва получаването на потвърждение, че тръжната процедура ще включва вариант за оборудване на линията с ERTMS.
(9)
Чешките органи потвърдиха на 7 юни 2010 г., че тръжната процедура за последната подотсечка ще включва ясен вариант за оборудване на линията с ERTMS.
(10)
Комисията информира за резултатите от своя анализ комитета, създаден съгласно член 29 от Директива 2008/57/ЕО,
ПРИЕ НАСТОЯЩОТО РЕШЕНИЕ:
Член 1
Предоставя се исканата от Чешката република дерогация от задължението за прилагане на техническата спецификация за оперативна съвместимост „Контрол, управление и сигнализация“ на трансевропейската конвенционална железопътна система за линията Strančice-České Budějovice.
Дерогацията се предоставя до 31 декември 2018 г.
Член 2
Адресат на настоящото решение е Чешката република.
Съставено в Брюксел на 15 ноември 2010 година.

Labels: 7
8
15